二月十一日倪倅敦復小園留飲
作者：郭祥正
朝代：宋

paragraphs: 殘梅零落同寒灰，屏翳忍驅斜雨來。
濛濛點滴夜連曉，園館寂寞生青苔。
墨雲四卷山露碧，日轂照耀天衢開。
妖桃映竹烟酩酊，細柳拂水風徘徊。
倪公要我共行賞，小亭草草排樽罍。
盈筐菊芽青玉軟，滿盤鱭縷紅絲堆。
興來一笑且爲樂，春光半被鶯啼催。
百年已往五十八，借問餘生真可咍。
平原豪客散烟霧，東山舞妓埋蒿萊。
眼前不肯飲五斗，身後安能傾一杯。